Унафэ пыухыкIахэр къащтэ
Сочэ къалэм дэт «Рэдиссон» хьэщIэщым шыщхьэуIум и 7 — 8-хэм щекIуэкIащ ЩIэныгъэхэмкIэ Дунейпсо Адыгэ Академием и президиумым хэтхэм я зэIущIэ. Абы щытепсэлъыхьащ ЩIДАА-м блэкIа илъэсым къриубыдэу зэфIигъэкIа Iуэхугъуэхэмрэ къэкIуэну зэманым къыпэщылъ къалэнхэмрэ.
ЗЭХУЭСЫМ доклад нэхъыщхьэр щищIащ ЩIДАА-м и президентым и къалэнхэр зыгъэзащIэ, экономикэ щIэныгъэхэм я доктор, академик Къанокъуэ Арсен. Ар зэпкърыхауэ тепсэлъыхьащ адыгэхэм я жылагъуэ щIэныгъэ зэгухьэныгъэ иныр мы зэманым зэрыт щытыкIэм, абы адэкIэ зэрызиужьынум хуэгъэпса и гупсысэхэри къигъэнэIуащ. Куэд мэхъу ахэр: адыгэу дунейм тетхэр зэуIуу лъэпкъ Iуэхум хуэгъэлэжьэн, академием щIэныгъэлI ныбжьыщIэхэр къешэлIэн, адыгэ щIалэгъуалэм я нэхъыфIхэм хамэ къэралхэм я еджапIэ нэхъыщхьэхэм, абыхэм къепха аспирантурэхэм, докторантурэхэм щIэныгъэ щегъэгъуэтын, нэгъуэщIхэри.
— Псори зыхуэунэтIыжар зыщ, — къыхигъэщащ Къанокъуэ Арсен. — Адыгэ лъэпкъым адэкIи зегъэужьын, дунейпсо мардэхэм хуэкIуэ, иджырей зэманым екIу экономикэ лъэщрэ псэукIэ дахэрэ диIэу. ЩIДАА-м, абы и президиумым хэт дэтхэнэми гурэ псэкIэ зыхищIэн хуейщ лъэпкъым и пащхьэм щыдиIэ жэуаплыныгъэм и лъагагъыр. Ар къэдгъэлъэгъуэн хуейщ зыхуэдгъэувыж мурадхэмкIэ, зэфIэтх IуэхушхуэхэмкIэ.
Докладым пащэу, ар нэгъуэщI лъэныкъуэхэмкIэ къызэпкърахыу къэпсэлъахэщ академикхэу БакIуу Хъанджэрий, Щхьэгъэпсо Сэфарбий, Къалэ Хьэжбарэ, Къущхьэ Хьэсбий, Бырсыр Батырбий, нэгъуэщIхэри. Бырсыр Батырбий гулъытэ хэха хуищIащ адыгэбзэр, лъэпкъ тхыдэр джыным зегъэубгъун зэрыхуейм.
ЩIДАА-м и щIэныгъэ секретарь нэхъыщхьэу президиумым къыщагъэлъэгъуащ академик Щхьэгъэпсо Сэфарбий.
— «Гугъэр адэжь щIэинщ» жеIэ лъэпкъ псалъэжьым. ИтIани, си фIэщ мэхъу ди адыгэ академиер нэхъ зэкъуэт, лъэщ, лъэпкъым хуэщхьэпэн IуэхугъуэфI куэд щызэфIах зэгухьэныгъэ лъэрызехьэ зэрыхъунур, — жеIэ филологие щIэныгъэхэм я доктор БакIуу Хъанджэрий. – Апхуэдэ гугъэ дахэ сэзыгъэщIыр ЩIДАА-м и тхьэмадэ Къанокъуэ Арсен ипэжыпIэкIэ хэкупсэу, лъэпкъымрэ абы и къэкIуэнумрэ папщIэ и къаруи, зэфIэкIи, мылъкуи, зэмани щымысхь хэкулIу зэрыщытырщ.
Адыгэ Академием и президиумым утыку ирахьа Iуэхугъуэ псомкIи унафэ пыухыкIахэр Сочэ къыщащтащ. ЩIДАА-м и илъэс зэхуэсышхуэр дызыхуэкIуэ бжьыхьэм екIуэкIынущ.
ЖЫЛАСЭ Маритэ.
